謝通判國博惠建茶
作者：强至
朝代：宋

paragraphs: 建溪春早地未暖，建俗巧計催春陽。
茶傍萬口噪地烈，驚破芽英不得藏。
猶嫌旂槍已老硬，獨愛鳥嘴嫩未長。
擷而焙之一朝就，更範圭璧爲圓方。
南州尚珍北固重，自非富貴寧預嘗。
浦陽賤官性怯酒，素許茶味爲最良。
日分牒訴費齒舌，口吻鎮燥喉無漿。
建溪奇品遠莫致，日夕夢想馳閩鄉。
塵埃填心渴欲死，忽拜公賜喜可量。
拆封碾破蒼玉片，雲脚浮動甌生光。
愚知公賜豈徒爾，欲俾下吏蠲俗腸。
滌除詩冗起清思，驅逐睡興窮縑緗。
玉川不暇盡七碗，已覺兩腋清風翔。